ที่ บล. 320/ 2557

 24 ตุลาคม 2557

เรื่อง การพิจารณาทบทวนวงเงินและระงับซื้อขายหลักทรัพย์ของลูกค้า

เรียน กรรมการผู้จัดการ

บริษัทสมาชิกสมาคมบริษัทหลักทรัพย์ไทย

อ้างถึง แนวทางการปฏิบัติงาน เรื่อง การพิจารณากำหนดวงเงินซื้อขายหลักทรัพย์ของลูกค้า ลงวันที่ 5 กุมภาพันธ์ 2557

ตามที่แนวทางการปฏิบัติงาน เรื่อง การพิจารณากำหนดวงเงินซื้อขายหลักทรัพย์ของลูกค้า ลงวันที่ 5 กุมภาพันธ์ 2557 ข้อ 6 กำหนดให้ สมาชิกควรทบทวนวงเงินทันทีหรืออาจพิจารณาระงับการซื้อขายของลูกค้า กรณีที่พบว่าลูกค้ามีพฤติกรรมซื้อขายหลักทรัพย์ในลักษณะที่อาจไม่เหมาะสม ซึ่งมีผลให้มีการเปลี่ยนแปลง หรือไม่มีการเปลี่ยนแปลงอันไม่ตรงต่อสภาพปกติของตลาด (false market) หรือตามที่ตลาดหลักทรัพย์มีข้อสังเกต หรือลูกค้ามีพฤติกรรมที่อาจเข้าข่ายการดำเนินการที่เป็นการฟอกเงินหรือการซื้อขายเป็นกลุ่ม หรือเป็น nominee

สมาคมบริษัทหลักทรัพย์ไทยขอเรียนว่า เพื่อให้เกิดความชัดเจน เป็นไปตามแนวทางการปฏิบัติงานดังกล่าวข้างต้น และเพื่อเป็นการป้องกันไม่ให้เกิดการซื้อขายในลักษณะไม่เหมาะสม หรือส่งผลให้ระดับราคาหลักทรัพย์เปลี่ยนแปลงผิดไปจากสภาพปกติของตลาด จนอาจส่งผลกระทบต่อความเชื่อมั่นของระบบการซื้อขายหลักทรัพย์โดยรวมและก่อให้เกิดความเสียหายต่ออุตสาหกรรมธุรกิจหลักทรัพย์ สมาชิกควรพิจารณาทบทวนวงเงินซื้อขายหลักทรัพย์หรืออาจพิจารณาระงับการให้บริการการส่งคำสั่งซื้อขายหลักทรัพย์ผ่านระบบออนไลน์ของลูกค้า เป็นระยะเวลาอย่างน้อย 1 เดือน ดังนี้

1. ให้สมาชิกพิจารณาลดวงเงินซื้อขายหลักทรัพย์ของลูกค้าลงอย่างน้อยร้อยละ 20 ของวงเงินซื้อขายหลักทรัพย์เดิมกรณีที่ได้รับแจ้งหรือมีข้อสังเกตจากตลาดหลักทรัพย์ทางโทรศัพท์ ถึงพฤติกรรมการซื้อขายหลักทรัพย์ของลูกค้าที่อาจมีลักษณะไม่เหมาะสม
2. ให้สมาชิกพิจารณาลดวงเงินซื้อขายหลักทรัพย์ของลูกค้าลงอย่างน้อยร้อยละ 50 ของวงเงินซื้อขายหลักทรัพย์เดิม และให้ระงับการให้บริการการส่งคำสั่งซื้อขายหลักทรัพย์ผ่านระบบออนไลน์ของลูกค้ารายดังกล่าว กรณีที่ได้รับหนังสือแจ้งหรือมีข้อสังเกตจากตลาดหลักทรัพย์เป็นลายลักษณ์อักษร หรือทางจดหมายอิเล็กทรอนิกส์ ถึงพฤติกรรมการซื้อขายหลักทรัพย์ของลูกค้าที่อาจมีลักษณะไม่เหมาะสม

นอกจากนี้สมาชิกอาจพิจารณาดำเนินการอย่างหนึ่งอย่างใดตามข้อ 1 หรือ ข้อ 2 หากพบว่าลูกค้ามีพฤติกรรมซื้อขายหลักทรัพย์ในลักษณะที่อาจไม่เหมาะสม ซึ่งมีผลให้มีการเปลี่ยนแปลง หรือไม่มีการเปลี่ยนแปลงอันไม่ตรงต่อสภาพปกติของตลาด (false market) หรือลูกค้ามีพฤติกรรมที่อาจเข้าข่ายการดำเนินการที่เป็นการฟอกเงินหรือการซื้อขายเป็นกลุ่ม หรือเป็น nominee รวมถึงต้องมีระบบควบคุมดูแลให้การปฏิบัติงานเป็นไปตามแนวทางการปฏิบัติงานดังกล่าวข้างต้น

จึงเรียนมาเพื่อโปรดทราบและถือปฏิบัติต่อไป

 ขอแสดงความนับถือ

 (นางภัทธีรา ดิลกรุ่งธีระภพ)

 นายกสมาคม